b'\n_START_ARTICLE_\nKuopion yhteiskoulu\n_START_PARAGRAPH_\nKuopion Yhteiskoulu oli Kuopiossa toimiva oppilaitos. Se perustettiin virallisesti vuonna 1893 (valmistava luokka aloitti tosin 2. syyskuuta 1892, vaikka ensimm\xc3\xa4inen perustamisanomus hyl\xc3\xa4ttiinkin), jolloin se oli vasta toinen suomenkielinen yliopistoon valmistava yhteiskoulu. Ensimm\xc3\xa4inen oli Helsingin Suomalainen Yhteiskoulu vuonna 1886._NEWLINE_Yhteiskoulun lukio lakkautettiin vuonna 1975 ja samalla Yhteiskoulu siirtyi yksityisomistuksesta kunnalliseksi. Lukio jatkoi kunnallisena lukiona vuoteen 1995, jolloin Yhteiskoulun lukio lakkautettiin ja p\xc3\xa4\xc3\xa4osa opiskelijoista sek\xc3\xa4 opettajista siirtyi Kuopion Klassilliseen lukioon. Yl\xc3\xa4aste jatkoi Yhteiskoulun tiloissa ja vuonna 1996 tiloihin siirtyi my\xc3\xb6s Kuopion Musiikkilukio, joka muutti nimens\xc3\xa4 Kuopion Yhteiskoulun Musiikkilukioksi. Koulut k\xc3\xa4yttiv\xc3\xa4t toiminnassaan my\xc3\xb6s Puistokoulun tiloja, jossa sijaitsi ennen Kuopion ruotsalainen yhteiskoulu._NEWLINE_Koulu on sadan vuoden aikana tuottanut monia suomen kielen ja kirjallisuuden tutkijoita sek\xc3\xa4 toimittajia lehdist\xc3\xb6\xc3\xb6n, radioon ja televisioon. Nimekk\xc3\xa4ist\xc3\xa4 oppilaista mainittakoon esimerkiksi ministeri Tuula Haatainen, kirjailijat Elina Karjalainen ja  Joel Lehtonen, lasimaalari Hannu Konola, m\xc3\xa4kihyppyvalmentaja Mika Kojonkoski, j\xc3\xa4\xc3\xa4kiekkoilija Kimmo Timonen sek\xc3\xa4 muusikot Jenni Vartiainen, Reckless Loven Olli Hermann ja Paula Vesala._NEWLINE_Yhteiskoulun Musiikkilukio ja Minna Canthin lukio yhdistyi vuonna 2015 Kuopion taidelukio Lumit:iksi.\n_START_SECTION_\nPerustaminen\n_START_PARAGRAPH_\nPerustamislupa saatiin 18. tammikuuta 1893. Sit\xc3\xa4 olivat hakeneet arkkitehdit Leander Ikonen ja P. A. Sahlsten, Kuopion kauppakoulun johtaja Kaarlo Brofeldt ja kirjailija Minna Canth._NEWLINE_Yhteiskoulun perusta on Uusi Savo -lehden p\xc3\xa4\xc3\xa4toimittaja Pekka Brofeldtin kev\xc3\xa4\xc3\xa4ll\xc3\xa4 1891 uutta yhteiskouluajatusta puoltavasta linjauksesta, jota my\xc3\xb6s Canth ja h\xc3\xa4nen yst\xc3\xa4v\xc3\xa4piirins\xc3\xa4 tukivat vahvasti. My\xc3\xb6s maisteri P. A. Sahlsten ajoi samankaltaista linjaa. Liikehdint\xc3\xa4 oli alkanut muun muassa Helsingin Suomalaisen Yhteiskoulun perustamisella vuonna 1886. Kuopion p\xc3\xa4\xc3\xa4tt\xc3\xa4j\xc3\xa4t ottivat my\xc3\xb6s viiveell\xc3\xa4 neuvosta opikseen ja perustivat Kuopion Yhteiskoulun, joka oli tarkoitettu sek\xc3\xa4 naisille ett\xc3\xa4 miehille._NEWLINE_Koulun oma rakennus (arkkitehti Leander Ikonen) pystytettiin vuonna 1897 Minna Canthin kadun ja Haapaniemenkadun kulmaukseen. Ensimm\xc3\xa4iset viisi vuotta oli toimittu vuokrahuoneistoissa eri puolilla kaupunkia.\n_START_SECTION_\nRohkea edistyksellisyys\n_START_PARAGRAPH_\nKansakouluun suoraan kytkeytyv\xc3\xa4\xc3\xa4 oppikoulumuotoa ajanut P. A. Sahlsten laati kunnianhimoisen lukuohjelman Kuopion Yhteiskoulua varten. Se pohjautui kielten osalta Helsingin Suomalaisen Yhteiskoulun ohjelmaan ja muilta osin valtion reaalilyseoihin. Rohkea lukusuunnitelma oli kuitenkin liikaa valtakunnan p\xc3\xa4\xc3\xa4tt\xc3\xa4jille ja ensimm\xc3\xa4inen anomus hyl\xc3\xa4ttiinkin Senaatin istunnossa elokuussa 1892. Valtaapit\xc3\xa4v\xc3\xa4t eiv\xc3\xa4t olleet tuolloin viel\xc3\xa4 valmiita uskomaan kansakoulun voivan toimia oppikoulun pohjana. _NEWLINE_Nya Pressenin mukaan Kuopion suomalaisen yhteiskoulun lukusuunnitelma oli t\xc3\xa4ydellisempi kuin valtion reaalilyseoiden. Hakemus meni lopulta pienin muutoksin l\xc3\xa4pi viel\xc3\xa4 joulukuussa 1892. Hyv\xc3\xa4ksymisen my\xc3\xb6t\xc3\xa4 Kuopion yhteiskoulusta tuli ensimm\xc3\xa4inen yhteiskoulu Suomessa, jolla oli seitsenluokkainen lukusuunnitelma. Yhteiskoulun perustaminen oli my\xc3\xb6s ensimm\xc3\xa4inen konkreettinen askel kansakoulujen ja oppikoulujen v\xc3\xa4lisen koulutusputken muodostumisessa._NEWLINE_Koulussa toimi my\xc3\xb6s kuopiolaista merkitt\xc3\xa4v\xc3\xa4\xc3\xa4 kirjapaino- ja sanomalehtihistoriaa mukaillen aktiivinen oppilaslehti Wesa, jonka ensimm\xc3\xa4inen numero ilmestyi jo vuonna 1896._NEWLINE_Kuopion yhteiskoulu sai oikeuden my\xc3\xb6nt\xc3\xa4\xc3\xa4 ylioppilastutkintoja 2. toukokuuta 1899 ja keskikoulutodistuksia 19. toukokuuta 1921.\n_START_SECTION_\nOmistus\n_START_PARAGRAPH_\nVuosina 1893\xe2\x80\x931936 koulua py\xc3\xb6ritti Kuopion suomalainen yhteiskoulu osakeyhti\xc3\xb6 ja 1936\xe2\x80\x931975 Oy Kuopion yhteiskoulu. Vuonna 1975 lukio lakkautettiin ja yl\xc3\xa4koulusta tuli kunnallinen.\n_START_SECTION_\nRahoitus\n_START_PARAGRAPH_\nKoululle ker\xc3\xa4ttiin varoja arpajaisilla ja illanvietoilla. Canth lahjoitti n\xc3\xa4ytelm\xc3\xa4ns\xc3\xa4 H\xc3\xa4n on Sysm\xc3\xa4st\xc3\xa4 my\xc3\xb6s koulun hyv\xc3\xa4ksi: "Ne n\xc3\xa4ytelm\xc3\xa4seurat, jotka haluavat kappaletta n\xc3\xa4ytell\xc3\xa4, tehk\xc3\xb6\xc3\xb6t sopimuksen Kuopion suomalaisen yhteiskoulun johtokunnan kanssa", l\xc3\xb6ytyy todisteena t\xc3\xa4st\xc3\xa4 n\xc3\xa4ytelm\xc3\xa4n etulehdelt\xc3\xa4. Novellinsa Er\xc3\xa4s Puijolla k\xc3\xa4ynti Canth kirjoitti vastaavasti koulun arpajaislehteen.\n_START_SECTION_\nJohtokunta\n_START_PARAGRAPH_\nTunnetut kuopiolaiset suomenmieliset feministit Minna Canth, Selma Backlund ja Elisabeth Stenius-Aarneenkallio kuuluivat alkuvaiheitaan el\xc3\xa4v\xc3\xa4n Kuopion Yhteiskoulun johtokuntaan. Canth kehitti my\xc3\xb6s innolla koulun tiloja ja opetussuunnitelmaa, ollen yksi sek\xc3\xa4 perustamisen, ett\xc3\xa4 alkuvaiheen toiminnan kannalta t\xc3\xa4rkeist\xc3\xa4 tekij\xc3\xb6ist\xc3\xa4. _NEWLINE_Tarmokkaan naisasialiikkeen ansiosta naiset saivat vuonna 1901 oikeuden kirjoittautua yliopistoon miesten tapaan, mit\xc3\xa4 kunnioittaakseen muun muassa Kuopion yliopisto nimesi vuonna 1978 toisen p\xc3\xa4\xc3\xa4rakennuksensa Canthiaksi. Kuopiossa Canth oli lopulta mukana kuudessa eri kouluhankkeessa, mik\xc3\xa4 tekee h\xc3\xa4nest\xc3\xa4 sill\xc3\xa4kin alalla yhden tuon ajan merkitt\xc3\xa4vimmist\xc3\xa4 henkil\xc3\xb6ist\xc3\xa4.\n_START_SECTION_\nLakkauttaminen\n_START_PARAGRAPH_\nKuopion kaupunginvaltuuston p\xc3\xa4\xc3\xa4t\xc3\xb6ksell\xc3\xa4 Kuopion Yhteiskoulu lakkautettiin 2011. Yhteiskoulun musiikkilukio sai kuitenkin jatkaa. Musiikkilukio kuitenkin p\xc3\xa4\xc3\xa4tettiin yhdist\xc3\xa4\xc3\xa4 Minna Canthin lukion kanssa vuonna 2015. Lukiot aloittivat syksyll\xc3\xa4 yhdistyneen\xc3\xa4 kantaen nime\xc3\xa4 Kuopion taidelukio Lumit.'